กลต.ปลดล็อก กองทุนร่วมทุน
ก.ล.ต. ชงคลังพิจารณาเกณฑ์กองทุนร่วมทุนใหม่ไตรมาสแรกปีนี้ หนุนให้ธุรกิจขนาดกลางเล็ก เข้าถึงทุน
6 ม.ค. 2555

ก.ล.ต. ชงคลังพิจารณาเกณฑ์กองทุนร่วมทุนใหม่ไตรมาสแรกปีนี้ หนุนให้ธุรกิจขนาดกลางเล็ก เข้าถึงทุน 
นายประกิต บุณยัษฐิติ ผู้ช่วยเลขาธิการ สายงานกำกับดูแลการออกและเสนอขายหลักทรัพย์ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ภายในไตรมาสแรกปีนี้ สำนักงานจะเสนอให้กระทรวงการคลังพิจารณากฎเกณฑ์เรื่องธุรกิจการร่วมลงทุน (เวนเจอร์แคปปิตอล) ที่ได้มีการปรับปรุงเพื่อให้เกิดความคล่องตัวมากขึ้น และเพื่อต้องการส่งเสริมให้ตลาดทุนเป็นแหล่งระดมทุนของธุรกิจขนาดกลางและย่อมด้วย หลังจากมีข้อจำกัดหลายด้าน
สำหรับข้อจำกัดที่ปรับให้คล่องตัวมากขึ้น อาทิ ระยะเวลาในการขายหุ้นออกที่แน่นอนของบริษัทที่มาร่วมลงทุนธุรกิจ หลังจากมีผลตอบแทนการลงทุนที่พอใจแล้ว หรือยังได้ผลตอบแทนไม่ดีแต่ต้องขายออกไป จากเดิมไม่ได้มีการกำหนดไว้ 
นอกจากนี้ ยังมีเกณฑ์เรื่องภาษีต่างๆ ซึ่งจะมีการตั้งคณะกรรมการกำหนดนโยบายเสนอเรื่องภาษีเพื่อธุรกิจร่วมทุนโดยเฉพาะ เพื่อพิจารณาในรายละเอียดต่อ และที่ผ่านมาได้มีการหารือร่วมกับกรมสรรพากรแล้ว และก็มีความเห็นด้วย จากที่ผ่านมาจะให้ในเฉพาะอุตสาหกรรมเท่านั้น
อย่างไรก็ตาม สำนักงานหวังว่าหลังแก้ไขเกณฑ์แล้ว เชื่อว่าธุรกิจการร่วมลงทุนจะมีการเติบโตมากกว่าปัจจุบันที่มีบริษัทที่ทำธุรกิจร่วมลงทุนแบบทางการเพียง 3 แห่งเท่านั้น 
ก่อนหน้านี้ นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) กล่าวว่า ปัจจุบันมีบริษัทที่เตรียมยื่นไฟลิงเวนเจอร์แคปปิตอลกับ ก.ล.ต. ประมาณ 4-5 ราย ขณะเดียวกัน ตลท.ก็เริ่มมีการจัดลักษณะผู้ลงทุนแบบธุรกิจร่วมทุน 3 แบบ เพื่อรองรับการเติบโตในอนาคต
นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปร แมเนจเม้นท์ (APM) มองว่า หุ้นไอพีโอที่จะเข้าตลาดหลักทรัพย์ปีนี้ น่าจะมากถึง 25-30 บริษัทได้ ส่วนหนึ่งมาจากการผ่อนคลายกฎเกณฑ์ธุรกิจร่วมลงทุนของ ก.ล.ต.